1. **тур 2016-2017 уҡыу йылы.**

**5 - 8 кластар өсөн интернет-олимпиада һорауҙарына яуаптар**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡ күл буйына – таллыҡҡа.*

*– Һаумыһығыҙ, ҡаҙҙар! – тигән инем…*

* *Һаумы, яҡташ! – тигән тауышҡа*

*ышанмай ҙа торҙом…*

*Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

*– Һаумы, туған! – тиҙәр. – Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә* (Рафаэль Сафин).

***Яуап****:* **темаһы – Бөйөк Ватан һуғышында һәләк булып ҡалған яҡташтарыбыҙ ( һалдаттар,түштәрендә миҙалдары сыңлай, шинелдәрен төрөп алғандар, яуҙа үлеп ҡалған һалдаттар)**

***Идея –* һуғышта һәләк булғандарҙы онотмау (онотманымы әле яҡташтар,иҫләйҙәрме әле )**

***Проблемаһы:* һуғыш ҡорбанһыҙ булмай** (беҙ бит, - тиҙәр – яуҙа үлеп ҡалған һалдаттар)

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел*** *ине, күк –* ***зәп-зәңгәр****.*

*Шундай* ***яҡты****,* ***сыуаҡ*** *яҙ ине,*

*ергә, күккә – төпһөҙ зәңгәрлеккә*

***баҡ*** *та* ***аҡылыңдан яҙ*** *инде…*

*Шундай яҡты, сыуаҡ яҙ ине!* (Рафаэль Сафин).

***Яуап:***Йәм – йәшел,зәп – зәңгәр – һөйләмдә хәбәр, сифат.

Яҡты,сыуаҡ –аныҡлаусы,сифат

**Баҡ,аҡылыңдан яҙ –хәбәр,ҡылымдан.**

3.Шиғыр өҙөгөндә аҫтына һыҙылған һүҙгә тулы морфологик анализ яһарға:

*Тәбиғәттең уяу бер мәлендә*

*яҙ һайын беҙ шулай итәбеҙ:*

*һабан һөрөп киткән еребеҙҙе,*

*һаман көткән әсәләребеҙҙе,*

***балаларыбыҙҙы,***

*бисәләребеҙҙе*

*яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштә беҙ* (Рафаэль Сафин).

***Яуап:*** балаларыбыҙҙы - исем, кемдәребеҙҙе? тамыры – бала, уртаҡлыҡ исем, күплектә, төшөм килештә, 3 – сө затта, һөйләмдә - тултырыусы.

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***

***аяҙ күкте ҡаплар болот та.***

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***төштә*** *түгел,* ***өндә*** *ҡарап торҙом*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын* (Рафаэль Сафин).

***Яуап:*** антитезалар.

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигән һүҙҙәр*

*Илаһи бер ҡөҙрәт менән* ***тулғандыр*** *ул.*

*Ошо ерҙе, ошо илде Хоҙай беҙгә*

***Мәңгелеккә тәғәйенләп*** *ҡуйғандыр ул* (Рәшит Шәкүр).

**Яуап:** тулғандыр – тулған; мәңгелеккә - мәңгелек; тәғәйенләп – тәғәйенлә.

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер әсәнең,*

*Һин бит минең яҡты көнөм,*

*Шатлығым, киләсәгем* (Рәшит Назаров).

***Яуап:*** хәбәр һөйләм, теркәүесһеҙ теҙмә ҡушма һөйләм.

7.Мәҡәлдәрҙең аҙағын яҙып бөтөрөргә:

*Һүҙе хаҡтың,****йөҙө аҡ.***

*Яҡшының үҙе яҡшы,* ***үҙенән һүҙе яҡшы.***

*Яман аш йөрәккә ятмаҫ,* ***яман һүҙ күңелгә ятмаҫ.***

*Аҡыл – теҙген, ҡылыҡ – ат,* ***теҙгенеңде белеп тарт.***

*Тел зиннәте –* ***тура һүҙ.***

8.Шиғырҙы образлы итеүсе сараларҙы күрһәтергә:

*Ай, Уралым, Уралым,*

*Күгәреп ятҡан Уралым!*

*Нурға сумған түбәһе*

*Күккә ашҡан Уралым!*

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

*Алтындай балҡый Урал тау,*

*Көндөҙ күккә көн ҡалҡһа,*

*Көмөштәй балҡый Урал тау* (Салауат Юлаев).

***Яуап: алтындай,көмөштәй – сағыштырыу; маҡтай, данлай – синонимдар; төнөн ай, көндөҙ ҡояш – антитезалар; күккә ашҡан –гипербола, Уралым – өндәш һүҙ, сумған – ҡылым – метафора, маҡтай йырҙарым, дандай йырҙарым – йәнләндереү.***

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Уралым, Уралым,*

*Һылыу ҙа һылыу Уралым!*

*Һүҙем бөтһә лә телемдә,*

*Йырым бөтмәне, Уралым!*

*Маҡтап ҡурай уйнаһам,*

*Бөтмәй ҙә торған көй булыр.*

*Данлап йырым йырлаһам,*

*Бөтмә ҙә торған йыр булыр* (Салауат Юлаев).

***Яуап: Уралым - исемдең эйәлек категорияһы, өндәш һүҙ, исемдәрҙе ҡабатлау;***

***Һылыу ҙа һылыу Уралым!- өндәү һөйләм***

***Йырым бөтмәне Уралым! – өндәү һөйләм***

***Данлап йырым йырлаһам,***

***Бөтмәй ҙә торған йыр булыр – шарт эйәрсән һөйләм.***

10. Аҫтына һыҙылған һүҙҙәр һөйләмдә ниндәй һүҙ төркөмөнән килгән һәм ниндәй һөйләм киҫәге функцияһын үтәй?

*Кисеү бирмәҫ иҙел һымаҡ был төн,*

***шомло, ҡараңғы.***

*Шаулап ямғыр ҡоя, гүйә, йыуа*

*йөрәк ярамды.*

*Сәнсеү алды – әммә атылмайса*

*ҡалды йәҙрә.*

*Ҡайҙарғалыр әйҙәп йәшен* ***ялтлай****,*

***зыңлай*** *тәҙрә* (Хәсән Назар).

***Яуап****: шомло, ҡараңғы- сифат, хәбәр; ялтлай,зыңлай – ҡылым, хәбәр.*

11. Шиғырҙың лексик үҙенсәлектәрен белдергән һүҙҙәрҙе билдәләргә:

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

*Яңағына һуғам ялғандың.*

*Йығылам да тороп алға барам,*

*Абынам да тағы йығылам.*

*Һәм кемдәрҙер, ҡулдарымдан тартып,*

*Яҙҙырмаҡсы була юлымдан.*

*Кемдер мине алға табан әйҙәй:*

*Ҡулдарына янар ут алған…*

*Ә кемдәрҙер әйҙәй башҡа юлға –*

*Яҡшы менән яман буталған* (Рәзил Вәлиев).

***Яуап:*** болот баҫа – йәнләндереү; хыял, алданың- метафора; ялғандың яңағы – метафора; йығылам,абынам- синонимдар; юлдан яҙҙырыу – фразеологизм; яҡшы, яман – антоним,әйтерһең – сағыштырыу,янар ут – эпитет,яҡшы менән яман буталған – антитеза.

12. Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡыны арараҡ ағыусы Мәндемдә. Бәләкәй ауылдың урамы иртәле-кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* (Әнүр Вахитов).

Яуап: **икенсе яғы** – эйә,**теҙелгән** – хәбәр; **урам** – эйә,**тын була** – хәбәр; **ололар** – эйә,**эштә** – хәбәр; **бала – саға** – эйә,**Болон шишмәһендә** – хәбәр, **олораҡтар** – эйә,**Мәндемдә** – хәбәр; **урамы** – эйә,**йәнләнә** – хәбәр;**ир** – **ат,бисә – сәсә,йәш – елкенсәк** – эйә,**сыға** – хәбәр,**тынлыҡ** – эйә,**көнө буйы** – хәбәр.

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай – быйылғылай*

***Һайрамағандыр*** *ул һандуғас.*

*Һандуғастар һайрар саҡта ғына*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

Яуап: һайрамағандыр – үткән заман сифат ҡылым,берлектә,3 – сө затта,юҡлыҡ формаһында,һөйләмдә хәбәр, -дыр –икеләнеү киҫәксәһе.

14. Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы еткәс, гармун тотоп***

***мунсаға ла барып ултырған.***

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде – шул ине***

***бәхет үҙе.*** *Минән бәхетлерәк*

*кеше лә юҡ ине. Юҡ ине!* (Рафаэль Сафин).

Яуап: Төн уртаһы еткәс, гармун тотоп

Мунсаға ла барып ултырған. (ваҡыт эйәрсән һөйләм)

(…-кәс), […].

Ә өйрәнгәс инде – шул ине

бәхет үҙе.

(…-гәс) - [ шул …]. (эйә эйәрсән һөйләм)

.

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар – ас, күңелдәр – туҡ,*

*күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

Яуап: эллиптик һөйләмдәр; йыр –моң – парлы исем.

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

*Тын төндәрҙең алһыу* ***зәңгәрлеген***

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә –* ***һүнмәҫ*** *хис кенә* (Әсхәл-Әхмәт-Хужа).

**Яуап**: зәңгәрлеген – исемләшкән сифат; һүнмәҫ – киләсәк заман сифат ҡылымдың юҡлыҡ формаһы.

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә туранан-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?

**Яуап:** өндәш һүҙҙәр тип атала.

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр***(Жәлил Кейекбаев).

**Яуап**: әйтемдәр

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә, шуны дөрөҫләй:*

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Күңелдәрҙең ауыр болоттары*

*Был ҡанунға һыйып йәшәмәй:*

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

**Яуап:** Ҡатнаш ҡушма һөйләмдәр.

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда***

*киң урам да һиңә тар бит ул.*

*Уйнай гармун…*

***Гармун моңона*** *ла*

*елкенмәгән йөрәк бар бит ул* (Рафаэль Сафин).

**Яуап:** **гармун уйнағанда** – ваҡыт эйәрсән һөйләм, гармун – эйә, уйнағанда – хәбәр;; **гармун моңона ла** – тултырыусы.